A BIZOTTSÁG (EU) 2022/1916 VÉGREHAJTÁSI RENDELETE

(2022. október 7.)

az (EU) 2018/2019 végrehajtási rendeletnek a Juglans regia L. egyes Moldovából származó, ültetésre szánt növényei tekintetében történő módosításáról

AZ EURÓPAI BIZOTTSÁG,

tekintettel az Európai Unió működéséről szóló szerződésre,

tekintettel a növénykárosítókkal szembeni védekező intézkedésekről, a 228/2013/EU, a 652/2014/EU és az 1143/2014/EU európai parlamenti és tanácsi rendelet módosításáról, valamint a 69/464/EGK, a 74/647/EGK, a 93/85/EGK, a 98/57/EK, a 2000/29/EK, a 2006/91/EK és a 2007/33/EK tanácsi irányelv hatályon kívül helyezéséről szóló, 2016. október 26-i (EU) 2016/2031 európai parlamenti és tanácsi rendeletre (1) és különösen annak 42. cikke (4) bekezdésének első albekezdésére,

mivel:

(1) Az (EU) 2018/2019 bizottsági végrehajtási rendelet (2) előzetes kockázatértékelés alapján megállapítja a magas növényegészségügyi kockázatot jelentő növények, növényi termékek és egyéb anyagok jegyzékét.

(2) Az (EU) 2018/2018 bizottsági végrehajtási rendelet (3) különös szabályokat állapít meg a magas növényegészségügyi kockázatot jelentő növények, növényi termékek és egyéb anyagok tekintetében az (EU) 2016/2031 rendelet 42. cikkének (4) bekezdésében említett kockázatértékelés elvégzése érdekében követendő eljárásra vonatkozóan.

(3) Az előzetes kockázatértékelést követően 34 nemzetségbe és egy fajba tartozó, bármely harmadik országból származó, ültetésre szánt növényeket vettek fel az (EU) 2018/2019 végrehajtási rendelet mellékletébe magas kockázatú növényként, köztük a Juglans L. nemzetséget.

(4) 2020. március 4-én Moldova kérelmet nyújtott be a Bizottsághoz a Juglans regia L. ültetésre szánt, egy és két év közötti, szabadgyökerű, nyugalmi állapotú, levelek nélküli oltott növényeinek és alanyainak az Unióba történő kivitele iránt. A kérelemhez csatolták a vonatkozó technikai dokumentációt.

(5) Az Európai Élelmiszerbiztonsági Hatóság (a továbbiakban: Hatóság) 2021. március 25-én tudományos szakvéleményt fogadott el a Moldovából származó, a Juglans regia L. fajhoz tartozó, ültetésre szánt növények árukockázatának értékeléséről (4). A Hatóság az említett, ültetésre szánt növények tekintetében nem azonosított releváns károsítót.

(6) 2022. június 23-án a Hatóság módosította a tudományos szakvéleményt és felvette a Xiphinema rivesi (nem uniós populációk) károsítót az említett, ültetésre szánt növények releváns károsítójaként, továbbá értékelte a dokumentációban a szóban forgó károsítókra vonatkozóan leírt kockázatcsökkentő intézkedéseket, és felbecsülte az említett, ültetésre szánt növények károsítótól való mentességének valószínűségét. A Xiphinema rivesi (nem uniós populációk) az (EU) 2019/2072 bizottsági végrehajtási rendelet (5) II. melléklete A. részének 4. szakaszában olyan uniós zárlati károsítóként szerepel, amelynek előfordulása nem ismert az Unió területén.

(7) Az említett vélemény alapján a Moldovából származó Juglans regia L. legfeljebb kétéves, szabadgyökerű, nyugalmi állapotú, levelek nélküli, ültetésre szánt oltott növényeinek és alanyainak az Unióba történő behozatalából eredő növényegészségügyi kockázat elfogadható, feltéve, hogy teljesülnek az (EU) 2019/2072 végrehajtási rendelet VII. mellékletében meghatározott vonatkozó különleges behozatali követelmények.

(8) Következésképpen a Moldovából származó Juglans regia L. ültetésre szánt, legfeljebb kétéves, szabadgyökerű, nyugalmi állapotú, levelek nélküli oltott növényei és alanyai a továbbiakban nem tekinthetők magas növényegészségügyi kockázatot jelentő növénynek.

(9) Az (EU) 2018/2019 végrehajtási rendelet mellékletét ezért ennek megfelelően módosítani kell.

(10) Az egészségügyi és növényegészségügyi intézkedések alkalmazásáról szóló WTO-megállapodásból (6) eredő uniós kötelezettségeknek való megfelelés érdekében ezen áruk behozatalát a lehető legrövidebb időn belül folytatni kell. Ezért ennek a rendeletnek az Európai Unió Hivatalos Lapjában való kihirdetését követő harmadik napon kell hatályba lépnie.

(11) Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,

ELFOGADTA EZT A RENDELETET:

1. cikk Az (EU) 2018/2019 végrehajtási rendelet melléklete e rendelet mellékletének megfelelően módosul.

2. cikk Ez a rendelet az Európai Unió Hivatalos Lapjában való kihirdetését követő harmadik napon lép hatályba.

Ez a rendelet teljes egészében kötelező, és közvetlenül alkalmazandó valamennyi tagállamban. Kelt Brüsszelben, 2022. október 7-én. a Bizottság részéről az elnök Ursula VON DER LEYEN

(1) HL L 317., 2016.11.23., 4. o.

(2) A Bizottság (EU) 2018/2019 végrehajtási rendelete (2018. december 18.) az (EU) 2016/2031 rendelet 42. cikke értelmében magas növényegészségügyi kockázatot jelentő növények, növényi termékek és egyéb anyagok ideiglenes jegyzékének és az Unióba való behozatal tekintetében az említett rendelet 73. cikkében előírt növényegészségügyi bizonyítvány követelménye alól mentesülő növények jegyzékének létrehozásáról (HL L 323., 2018.12.19., 10. o.).

(3) A Bizottság (EU) 2018/2018 végrehajtási rendelete (2018. december 18.) az (EU) 2016/2031 európai parlamenti és tanácsi rendelet 42. cikkének (1) bekezdése szerinti, a magas növényegészségügyi kockázatot jelentő növényekre, növényi termékekre és egyéb anyagokra vonatkozó kockázatértékelés elvégzése érdekében követendő eljárásra vonatkozó különleges szabályok megállapításáról (HL L 323., 2018.12.19., 7. o.).

(4) EFSA PLH Panel (az EFSA növényegészségügyi tudományos testülete), 2021. Scientific Opinion on the commodity risk assessment of Juglans regia plants from Moldova. (Tudományos szakvélemény a Moldovából származó Juglans regia növények árukockázatának értékeléséről). EFSA Journal 2021;19(5):6570, 27. o., https://doi. org/10.2903/j.efsa.2021.6570.

(5) A Bizottság (EU) 2019/2072 végrehajtási rendelete (2019. november 28.) a növénykárosítókkal szembeni védekező intézkedésekről szóló (EU) 2016/2031 európai parlamenti és tanácsi rendelet egységes végrehajtási feltételeinek megállapításáról, valamint a 690/2008/EK bizottsági rendelet hatályon kívül helyezéséről és az (EU) 2018/2019 bizottsági végrehajtási rendelet módosításáról (HL L 319., 2019.12.10., 1. o.).

(6) Megállapodás az egészségügyi és növényegészségügyi intézkedések alkalmazásáról (SPS-megállapodás) (elfogadás: 1994. április 15-én, hatálybalépés: 1995. január 1-jén; UNTS 1867. kötet, 493. o.), Kereskedelmi Világszervezet, https://www.wto.org/english/tratop_e/sps_e/spsagr_e.htm.